TRC คาด Q2 พลิกมีกำไร – จ่อเซ็นสัญญาก่อสร้างเหมืองโปแตชในช่วง H2
TRC คาด Q2/60 พลิกมีกำไรจาก หลังป้องกันความเสี่ยงด้านอัตราแลกเปลี่ยนมากขึ้น มั่นใจรายได้ปีนี้แตะ 8 พันลบ. พร้อมรับรู้ Backlog ราว 3 พันลบ. – จ่อเซ็นสัญญาก่อสร้างเหมืองแร่โปแตชในช่วง H2 มูลค่า 3.1 หมื่นลบ. รับรู้ฯปีนี้ราว 6 พันลบ. ที่เหลือทยอยรับรู้จนถึงปี 62 - ลุยประมูลงานสาธารณูปโภค-ปิโตรเคมีเพิ่มเติม
2 มิ.ย. 2560

นายภาสิต ลี้สกุล ประธานเจ้าหน้าที่บริหาร บริษัท ทีอาร์ซี คอนสตรัคชั่น จำกัด (มหาชน) หรือ TRC เปิดเผยว่า แนวโน้มผลการดำเนินงานในไตรมาส 2/60 น่าจะพลิกกลับมามีกำไรสุทธิได้ หลังไตรมาส 1/60 มีผลขาดทุนสุทธิ 40.44 ล้านบาท โดยเชื่อว่าจะไม่ได้รับผลกระทบจากอัตราแลกเปลี่ยนแล้ว จากมีการป้องกันความเสี่ยงด้านอัตราแลกเปลี่ยนมากขึ้น
พร้อมทั้งมั่นใจว่ารายได้ปีนี้จะเติบโตแตะ 8,000 ล้านบาท จากปีก่อนมีรายได้อยู่ที่ 3,736.90 ล้านบาท แม้ไตรมาส 1/60 จะมีรายได้เพียง 954 ล้านบาท โดยมองครึ่งปีหลังรายได้น่าจะกลับมาฟื้นตัวได้ดีขึ้น จากงานใหม่ๆ ที่จะทยอยเข้ามา ซึ่งน่าจะส่งผลต่อรายได้ให้เติบโตไปตามเป้าหมาย ขณะที่ปัจจุบันมีงานในมือ (Backlog) อยู่ที่ 6,000 ล้านบาท คาดว่าจะรับรู้ในปีนี้ราว 2,500-3,000 ล้านบาท 
นอกจากนี้ ยังเตรียมจะเซ็นสัญญารับเหมาก่อสร้างเหมืองแร่โปแตซ มูลค่า 31,000 ล้านบาท ในช่วงครึ่งปีหลังนี้ คาดว่าจะรับรู้รายได้ในปีนี้ราว 6,000 ล้านบาท ที่เหลือจะทยอยรับรู้รายได้ไปจนถึงปี 62 ขณะเดียวกันก็อยู่ระหว่างเตรียมประมูลงานใหม่ มูลค่ารวม 5,000-6,000 ล้านบาท แบ่งเป็นงานขนาดใหญ่ เช่น งานถนนของกรุงเทพฯ และงานท่อน้ำ ของการประปา มูลค่ารวมกัน 2,000 ล้านบาท บริษัทคาดว่าจะรู้ผลการประมูลได้ในเดือนก.ค.นี้ และหวังจะได้รับงานดังกล่าวทั้งหมด รวมถึงโครงการท่อส่งก๊าซธรรมชาติบนบกเส้นที่ 5 ของบริษัท ปตท.จำกัด (มหาชน) หรือ PTT มูลค่าราว 35,000 ล้านบาท และงานรถไฟทางคู่ที่จะร่วมประมูลกันกับพันธมิตร
พร้อมกันนี้ล่าสุด บริษัทได้จัดตั้งบริษัทย่อย เพื่อดำเนินโครงการสัมปทานประปาองค์การบริหารส่วนตำบลตาสิทธิ์ จ.ระยอง โดยใช้งบลงทุนราว 50 ล้านบาท คาดว่าจะดำเนินก่อสร้างแล้วเสร็จได้ภายในปลายปีนี้ และน่าจะสามารถรับรู้รายได้เข้ามาทันที ซึ่งถือเป็นการรับรู้รายได้เข้ามาอย่างสม่ำเสมอ ตั้งเป้าจะมีรายได้ราว 10-20 ล้านบาท/ปี
“เราคาดว่าจะเซ็นสัญญารับเหมาก่อสร้างเหมืองโปแตชได้ในครึ่งปีหลังนี้ และหากบริษัทมีการเซ็นสัญญาเหมืองแร่โปแตซ เป็นที่เรียบร้อยแล้ว จะส่งผลให้เรามีมูลค่างานในมือในปีนี้เพิ่มเป็น 37,000 ล้านบาท จากเดิมที่มีงานในมืออยู่ที่ 6,000 ล้านบาท ขณะเดียวกันเราก็อยู่ระหว่างประมูลงานเพิ่มเติมอีก ก็น่าจะส่งผลดีต่องานในมือที่จะเพิ่มขึ้นอย่างต่อเนื่อง โดยบริษัทยังคงมั่นใจรายได้ปีนี้จะเติบโตแตะ 8,000 ล้านบาท”นายภาสิต กล่าว